钦定古今图书集成/明伦汇编/氏族典/第634卷 > 《金史》 > 乌古论三合
## 钦定古今图书集成/明伦汇编/氏族典/第634卷 > 《金史》 > 乌古论三合

按《金史乌古论三合传》：“三合，曷懒路爱也，窟河人，后
徙真定。睿宗为右副元帅，闻三合勇略，选充扎也。后
从宗弼征伐，补曲院都监。未几，从伐宋，与宋兵遇于
颍州，三合先登破之。皇统元年，领汉军千户，帅府再
以军四千隶焉。除同知郑州防御使事，再迁太子少
詹事。大定六年，改洛州防御使。上曰：‘以劳卿也’。”迁永
定军节度使，历临潢、凤翔尹、陕西路统军使，东平尹。
节制州郡，躬行俭约，政先宽简，边廷久宁，人民获安。
召为签书枢密院事，卒。十八年，世宗追录《三合》旧劳，
授其子大兴河北西路爱也窟河世袭猛安、阿里门
河谋克，阶武功将军。